P. Hrušovský, podpredseda NR SR: (2001-12-13):
Teraz poprosím pána ministra Koncoša, aby odpovedal na otázku, ktorú mu položil pán poslanec Delinga: „Určite zodpovednú osobu alebo orgán za nežiaduci vývoz dreva v poslednom roku z tohto reťazca: drevo - pílčici - zvážači a vodiči nákladných áut a traktorov - lesníci - riaditelia lesných podnikov - generálny riaditeľ alebo generálne riaditeľstvo lesných podnikov - ministerstvo - generálny riaditeľ sekcie na Ministerstve pôdohospodárstva Slovenskej republiky - minister pôdohospodárstva - licenčný odbor na Ministerstve pôdohospodárstva Slovenskej republiky - zahraniční odberatelia?“ Nech sa páči, pán minister, môžete odpovedať. P. Koncoš, minister pôdohospodárstva SR: V prvom rade, pán poslanec Delinga, ďakujem za veľmi aktuálnu otázku na tento čas a tak či tak si myslím, že mala byť skôr položená z väčšej časti ministrovi hospodárstva, pretože ministerstvo hospodárstva je ústredným orgánom štátnej správy, ktoré riadi aj zahraničný obchod a v tomto prípade aj licenčnú politiku pri vývoze dreva, hoci ona nie je alebo licencie na vývoz nie sú viazanými licenciami, ale na základe asociačnej dohody a prístupového procesu k Európskej únii sú licencie automatické. Znamená to teda, že každá obchodná spoločnosť, ktorá nakúpi drevo, samozrejme, ak pri tom neporuší žiadne obchodné pravidlá, ani pravidlá pri ťažbe dreva, môže ho voľne predávať na tuzemskom trhu pre tuzemských odberateľov alebo ho môže predávať, samozrejme, do zahraničia. Chcem zdôrazniť, že ak hovoríme o vývozoch dreva, treba upresniť, že predovšetkým sa vyváža vysoko prebytková vláknina na výrobu celulózy, ktorú nie je možné umiestniť na slovenskom trhu a tento vývoz je viac ako jeden milión metrov kubických. Vyvážajú sa tiež najkvalitnejšie sortimenty, pre ktoré nie sú na Slovensku výrobné kapacity. Automatické licencie, v režime ktorých je surové drevo vyvážané, ako som už zdôraznil, neobmedzujú vývoz dreva ani v množstve, ani v kvalite. Nazdávam sa, že príčiny vysokého vývozu treba hľadať predovšetkým v žalostnom stave drevospracujúceho priemyslu. Na informáciu uvádzam, že len Lesy Slovenskej republiky, š. p. majú peniaze za predané drevo viac ako 1 mil. kubických metrov u svojich odberateľov predovšetkým drevospracujúceho priemyslu. Pohľadávky, ktoré Lesy Slovenskej republiky majú u odberateľov, predstavujú 1 mld. 178 mil. Sk, z toho viac ako 700 mil. korún sú pohľadávky staršie ako dva roky, pohľadávky predovšetkým štyri až päť rokov dozadu. Dovolím si aj informovať aj veľmi konkrétne, že napríklad firma Bučina Zvolen, ktorej predstavenstvu predsedá pán Lispuch, má voči Lesom Slovenskej republiky podlžnosť vo výške 27,5 mil. Sk. A ak pán Lispuch hovorí o nejakých podvodoch pri vývoze dreva, tak si treba položiť otázku, či práve firma, ktorá by mala spracúvať drevo, robí všetko preto, aby tak urobila, ak len na zvolenskej železničnej stanici do zahraničia naložila 13 770 ton surového dreva a na domáci trh predala 9 930 ton drevnej hmoty, teda nie spracovaného dreva, ale dreva surového. V konečnom dôsledku, ak by zaplatila ktorákoľvek firma za drevo, aj drevospracujúca a ak takto koná, neporušuje žiadnu licenčnú politiku. Problém je len v tom, že v Bučine Zvolen hrozí prepustenie niekoľkých desiatok pracovníkov v najbližšom čase. Obdobne kritizoval politiku obchodu s drevom pán Golián, ktorý je spoluvlastníkom firmy Kubicka spol. s r. o. a doteraz nezaplatil Lesom Slovenskej republiky 8,5 mil. Sk. Tieto pohľadávky, samozrejme, sú vo vymáhaní a bude vecou štátneho podniku Lesy Slovenskej republiky, ako si s tým poradia. Ministerstvo pôdohospodárstva, samozrejme, ako ústredný orgán štátnej správy v lesoch zodpovedá za výkon štátnej správy v lesnom hospodárstve, za posudzovanie zásob drevnej hmoty, za určovanie ročných etátov ťažby pre jednotlivých vlastníkov lesa, pre jednotlivých podnikateľov, ktorí majú les v užívaní, lebo osobitne pri neštátnych vlastníkoch nie vždy vlastník lesa obhospodaruje les. Nazdávam sa, že ak by naozaj dochádzalo k takému porušovaniu zásad obchodu s drevom, o ktorom hovoria niektorí predstavitelia drevospracujúceho priemyslu, muselo by ísť naozaj o organizovanú trestnú činnosť, pretože v štátnom podniku sa drevo predovšetkým zváža na centrálne sklady a odtiaľ sa potom expeduje. Aj toto opatrenie sa prijalo najmä z toho dôvodu, aby sa vyťažené drevo nemohlo predávať priamo z lesa. Je možné, že štátna správa v lesnom hospodárstve, ktorú predstavujú okresné úrady a odbory lesného hospodárstva na okresných úradoch a krajských úradoch, nie vždy dokáže úspešne kontrolovať všetky práce, ktoré súvisia s pestovaním lesa, s výchovou lesných porastov a, samozrejme, aj s ťažbou. Myslím si, že by prospelo, ak by sa realizoval zámer ministerstva pôdohospodárstva opätovne zriadiť špecializovanú štátnu správu v lesnom hospodárstve, teda lesné úrady tak, ako to bolo do roku 1996. Napriek tomu, že ministerstvo pôdohospodárstva nie je orgánom, ktorý riadi obchodnú politiku, práve naše ministerstvo napriek určitým právnym problémom navrhlo systém kontroly vyváženého surového dreva a v rámci tohto systému sa uzatvorila tiež osobitná dohoda s Colným riaditeľstvom Slovenskej republiky. Nazdávam sa, že celý problém sa dá riešiť aj posilnením ekonomiky niektorých drevospracujúcich podnikov, ale predovšetkým aj doriešením vlastníckych vzťahov, lebo treba úprimne povedať, že aj firmy, ktoré na Slovensku spracúvajú guľatinu a vyrábajú celulózu, napriek tomu, že platia podstatne nižšie ceny za tieto drevné sortimenty ako vlastníci lesa, získavajú pri vývoze do zahraničia, sú vysoko ziskoví, rentabilní. Ministerstvo sa usiluje o prílev zahraničného kapitálu do drevospracujúceho priemyslu a som rád, že sa podarilo v spolupráci aj, samozrejme, s ministerstvom hospodárstva realizovať investičný zámer firmy Sweet Wood v Malackách na výrobu drevotrieskových dosák a v tomto období sa pripravuje osobitná dohoda opäť s touto firmou na spracovanie práve vysoko kvalitných sortimentov na výrobu dyhy, predovšetkým dyhy z tvrdého dreva, čo by bola tiež významná investícia. Určité problémy v tomto ohľade boli pri uzatváraní zmlúv, problémy nie zo strany Lesov Slovenskej republiky, ale zo strany Protimonopolného úradu, ale myslím si, že po rozhovore s pani predsedníčkou tohto úradu sa doriešili. Toľko z mojej strany.